Каринэрэ Полинэрэ я ехъулIэныгъэшхуэ
«Акъыл+Дахагъэ=Студент» дунейпсо ныбжьыщIэ зэпеуэм и кIэух зэхыхьэр Санкт-Петербург иджыблагъэ щекIуэкIащ. Иджырей студенткэм, фIыуэ еджэм, дахэм икIи акъылыфIэм, и образ екIур убзыхунырщ зэпеуэм и къызэгъэпэщакIуэхэм я мурад нэхъыщхьэр. Илъэс 16 лъандэрэ ар ирегъэкIуэкI Профсоюзхэм я гуманитар университету Санкт-Петербург дэтым.
Иджырей зэпеуэм хэтащ мы гъэм курыт школхэр къэзыух пщащэ мини 3-м щIигъу. Абы и иужьрей зэхыхьэм нэсащ Урысей Федерацэм, Украинэм, Къэзахъстаным щыщ ныбжьыщIэ 18. ИпэкIэ зэи къэмыхъуауэ, зэпеуэм и иужьрей Iыхьэм хэхуащ Къэбэрдей-Балъкъэрым щыщ хъыджэбзитI: Налшык дэт лицей №2-м и еджакIуэ, къалэм и щIалэгъуалэ советым и унафэщI, «21-нэ лIэщIыгъуэм и пашэ» урысейпсо зэхьэзэхуэм щытекIуауэ щыта Дэхъущокъуэ Каринэрэ Прохладнэ къалэм дэт лицей №3-м щеджэ, спортсменкэ икIи волонтер Дорошенкэ Полинэрэ. Ахэр хъуащ езыхэр щеджэ школхэм я мызакъуэу, щIыналъэ псом и еджакIуэ нэхъыфI.
Зэпеуэм и иужьрей Iыхьэм зэрыхэтынум пщащэхэм махуи 10-кIэ зыхуагъэхьэзыращ. Абыхэм къапщытэжащ хамэ къэралыбзэхэмкIэ, къэфэнымкIэ, уэрэд жыIэнымкIэ, спортымкIэ, театр гъуазджэмкIэ яIэ зэфIэкIхэр. ИужькIэ ахэр университетым и утыкушхуэм къихьащ, зызыхуагъэхьэзыра унэтIыныгъэ псори наIуэ къащIыну. Зэпеуэм и къэпщытакIуэ гупым хэтт щIэныгъэлI, уэрэджыIакIуэ, спортсмен, артист, макъамэтх цIэрыIуэхэр. Мыгъэрей зэпеуэм и темэр «Дакъикъэ 80-кIэ — ЩIым и хъуреягъыр».
Ди гуапэ зэрыхъущи, «Акъыл+Дахагъэ=Студент» дунейпсо ныбжьыщIэ зэпеуэм щытекIуахэм яхэхуащ Каринэрэ Полинэрэ. Ди лъахэгъу пщащэхэм иджы хуитыныгъэ яIэщ Профсоюзхэм я гуманитар университету Санкт-Петербург дэтым и дэтхэнэ зы факультетми пщIэншэу щеджэну.
ПЩЫГЪУЭШ Iэсият.
